"Fortunat Kauer" - l'emprim roman da Linard Bardill

Linard Bardill conuschan ils blers sco chantautur u scriptur da cudeschs d'uffants. Dacurt è ussa cumparì ses emprim roman en tudestg e rumantsch grischun.
Fortunat Kauer, la persuna principala, sa dasda in di en ina chombra d'in hotel a Turitg e na sa regorda betg pli, co ch'el è vegnì là e tge ch'è capità cun el. EI ha ina fora en sia memorgia, in sentiment sco sch'i fiss rut giu ina punt davos el. Plaun a plaun dentant al vegn puspè tut endament.
Kauer è medi al spital regiunal da Savognin. In um maridà, ma malcuntent cun sia letg. Perquai cumenza el a sa deditgar ad autras dunnas ed a la chatscha. Questas duas passiuns dad el daventan in'obsessiun. In di, Kauer era puspè ensemen cun in'autra dunna, avess ins duvrà urgentamain ses agid en il spital. Ina dunna aveva da parturir in uffant che aveva la corda da l'umbli enturn culiez. Kauer arriva memia tard e sto sa confruntar cun il fatg ch'el è la culpa da la mort d'in novnaschì. Sia dunna al banduna e per Kauer cumenza ina "guerra interna".
A Turitg emprenda Kauer a conuscher fugitivs da la Bosnia. Sunaric, in da quels, era stà en champs da mort ed aveva enconuschì en Svizra in da ses torturaders. Ma uss stueva el scappar dals Serbs che vulevan mazzar el. Kauer è pront da zuppar Sunaric en sia chamona da chatscha a Savognin. Là raquinta Sunaric ad el bler davart ses temp en il champ, da las torturas ed umiliaziuns ch'el ha stuì supportar. EI raquinta da sia famiglia; el di ch'el na sappia gnanc, sche sia dunna e ses uffants vivian anc u betg. Sunaric dat a Kauer novs impuls che chaschunan ina midada en sia vita. Kauer vesa puspè insatge sco in senn en la vita. EI sa decida dad in mument sin l'auter dad ir sez a Sarajevo per tschertgar la famiglia da ses ami Sunaric - ma senza success. A Sarajevo vesa el bler da la guerra, vesa las citads destruidas, las famiglias en desperaziun. Cun agid d'in pitschen uffant vegn Fortunat Kauer gist anc da mitschar da las granatas. EI prenda il mattatsch che n'ha nagina famiglia pli cun el en Svizra. A la fin da questa tschertga da sasez tranter Savognin, Turitg e Sarajevo fa Kauer pasch cun la dunna che aveva pers ses uffant pervia dad el.
Linard Bardill ha scrit l'istorgia d'ina guerra interna e d'ina guerra externa - cun scenas e maletgs che van sut la pel.
Linard Bardill, Fortunat Kauer, roman, 471 paginas, chasa editura Zytglogge, Berna 1998, fr. 39.-.

[Pagina rumantscha]